Kart over de historiske distriktene i Buskerud.
Kart Buskerud nord, 1919
Kart Buskerud sør 1932
**Buskerud** er et norsk fylke på Østlandet. Buskerud er også ett av Norges 19 valgdistrikter ved Stortingsvalg. I 2020 ble Buskerud sammenslått med Akershus og Østfold til Viken fylke, men Viken ble oppløst igjen og de tre fylkene gjenopprettet 1. januar 2024.

Buskerud ble etablert som underamt til Akershus stiftamt i 1679 under navnet Buskerud amt, og ble videreført som Buskerud fylke fra 1919 med samme grenser. Kjøpstaden Drammen og bergstaden Kongsberg, som opprinnelig lå utenfor amtet på grunn av sine respektive byprivilegier, ble innlemmet i Buskerud i 1760, og ble da Buskeruds største byer. Drammen er i moderne tid administrasjonssenter for fylket.

Landskapet strekker seg fra Drammensfjorden i sørøst til Hemsedalsfjella og Hardangervidda i nordvest. Buskerud grenser mot fylkene Akershus, Oslo, Innlandet (tidligere Oppland fylke), Vestland (de tidligere fylkene Sogn og Fjordane og Hordaland), Telemark og Vestfold. Navnet kommer fra gården Buskerud (gammelnorsk: Biskupsruð, «Biskopsrydningen») i Modum, som i det 14. århundre tilhørte Hamarbiskopen. Tidligere hørte det både et stort sagbruk og en meget verdifull laksefoss (Døvikfoss) til gården. Siden 1912 har gården vært drevet som landbruksskole.

Over 60 prosent av innbyggerne i Buskerud bor i de sørøstre delene av fylket. I sørenden ligger også de fire byene Drammen, Kongsberg, Hønefoss og Hokksund.

Buskerud fylke er inndelt i 18 kommuner. Buskerud fylkeskommune er et politisk styrt forvaltningsnivå med fylkestinget som øverste myndighet.

Historie
--------

*Ringerike, Hallingdal, Eiker og Buskeruds amt* ble dannet da Buskerud fogderi og Ringerike og Hallingdal fogderi i 1679 ble skilt ut fra Akershus stiftamt, som en ny administrativ enhet. Navnet ble i 1806 endret til kun å hete *Buskeruds Amt*. I 1918 ble det framsatt forslag om at stiftene i Norge skulle bli til bispedømmer, og samtidig ble det bestemt at amtene skulle bli til fylker. Stortinget bestemte da at Buskerud amt heretter skulle hete *Ringerike fylke*, men denne navnendringen ble aldri effektuert. Fra 1. januar 1919 ble derfor Buskerud amt til Buskerud fylke.

Fylkeshuset i Drammen.
Fylket består av bestanddeler fra de eldre fylkene Vestfold (Drammen, Eiker, Lier og Sandsvær), Vingulmark (Hurumlandet), Hadafylke (Ringerike), Hallingdal og Grenafylke (Numedal), som dog hadde gjennomgått vekslende oppdelinger i sysler og len allerede før amtene og fogderiene ble opprettet.

Hallingdal forble intakt som Hallingdalens fogderi, Numedal ble slått sammen med Sandsvær til Numedal og Sandsværs fogderi, Ringerike ble delt i to, der den ene delen (nåværende Ringerike og Hole, samlet kalt *Ringerike*) ble til Ringerikes fogderi, og den andre delen (Sigdal, Krødsherad og Modum, samlet kalt *Midtfylket*) inngikk i Buskeruds fogderi, sammen med Hurumlandet, Drammen, Eiker og Lier (samlet kalt *Drammensregionen*, da inklusive Sande og Svelvik i Vestfold).

Stortinget behandlet i 2017 en regionreform. Det ble vedtatt at det fra 2020 skulle være elleve fylker inkludert Oslo. Viken fylke fra 2020 til 2023 bestod av det som i dag er fylkene Akershus, Buskerud og Østfold. Viken var landets mest folkerike fylke med 1,15 millioner innbyggere. 

Viken fylkesting vedtok 23. februar 2022 å sende søknad til regjeringen om oppdeling av Viken fylke, samt å sette i gang en prosess med gjenopprettelse av de tre fylkene Akershus, Buskerud og Østfold. Stortinget vedtok å oppløse Viken 14. og 17. juni 2022, og vedtaket ble sanksjonert i Statsråd 22. juni 2022. Viken fylke ble avviklet 1. januar 2024 og Buskerud fylke gjenoppstod. Hurumlandet ved Oslofjorden var til 2019 en del av Buskerud. De to kommunene Hurum og Røyken ble i 2020 en del av Asker kommune som fra 2024 ligger i Akershus fylke. 

Oppløsningen av Viken fylke fra 1. januar 2024 medførte at de tidligere buskerud-kommunene Røyken og Hurum ble slått sammen med Asker kommune i Akershus, og derfor ikke er en del av nye Buskerud fylke. Tidligere Svelvik (kommune) (som tidligere var en del av Vestfold fylke) inngår fra 1. januar 2024 i Buskerud, etter å ha blitt en del av Drammen kommune.

Geografi
--------

Buskerud fylke består av distriktene Hallingdal, Numedal, Ringerike, Midt-Buskerud og Drammensregionen.

Fylket strekker seg fra Hemsedalsfjella og Hardangervidda i nordvest til Hurumlandet ved Oslofjorden i sørøst. Store og parallelle dalfører med elver går gjennom fylket, fra sørvest Numedal med Numedalslågen, Sigdal med Simoa, Hallingdal med Hallingdalselva og Snarumselva, og Ådal med Begnaelva og Ådalselva som møter Randselva ved Hønefoss og danner Storelva, som renner ut i Tyrifjorden (i dag landets femte største innsjø i omfang, men den tredje største i volum fra naturens side).

Det er svært variert natur i fylket, veldyrket lavland, høyfjell og store skoger. 7 % av fylket ligger under 150 moh. 41 % ligger 900 moh. eller høyere. Fylket har 123 km med kyslinje i sørøst ved Drammens- og Oslofjorden med skog- og landbruksområder. Landskapet hever seg deretter gradvis mot vannskillet i vest og nordvest. De fire markerte dalførene fører nordvestover opp mot høyfjellet. Noen fjellområder er mer enn 1000 moh.

Det høyeste fjellet i Buskerud er Hallingskarvet og selve toppen er Folarskardnuten (1 933 moh) i Hol kommune. Deler av Hardangervidda nasjonalpark (opprettet 1981) ligger i Buskerud fylke, i Hol og Nore og Uvdal kommuner.

### Geologi

Fylkesstein for Buskerud er drammensgranitt som har stor økonomisk betydning som bygningsstein. Drammensgranitt ble dannet i permtiden fra størknet magma da Oslofeltet hadde sin utvikling av Osloriften. Den største innsjøen i fylket heter Tyrifjorden.

### Klima

Størstedelen av fylket har innlandsklima, med unntak av Drammen/Hurum regionen som ligger ved kysten og derfor har et noe mildere kystklima.

Samfunn
-------

### Demografi

Det er store regionale forskjeller i befolkningen. Mer enn halvparten av befolkningen bor langs Drammenselvas dalføre i sørøst og utover mot Hurumhalvøya. I sørenden ligger fylkets fire byer, Drammen, Hokksund, Hønefoss og Kongsberg.

### Utdannelse

Videregående opplæring er det største tjenesteområdet innenfor fylkeskommunens ansvarsområde, og opptar mer enn halvparten av fylkeskommunens budsjett. Rundt 9 000 unge og voksne er elever eller lærlinger i videregående opplæring i Buskerud. Fylkeskommunen har ansvaret for 13 videregående skoler, en fagskole, Ringerike Folkehøgskole og Arbeidsinstituttet Buskerud med fire avdelinger (Drammen, Kongsberg, Hønefoss og Åmot). De største videregående skolene er Kongsberg videregående skole, Drammen videregående skole og Åssiden videregående skole, alle med over 1 200 elever.

Av høyere læresteder finnes Høgskolen i Buskerud og Vestfold med studiesteder i Kongsberg, Drammen og Hønefoss, samt Horten i Vestfold. HiBu hadde i 2011 17 bachelorutdanninger og 14 masterstudier, før sammenslåingen med Høgskolen i Vestfold 1. januar 2014.

### Helse

Drammen sykehus (tidligere Sykehuset Buskerud HF), Ringerike sykehus, Kongsberg sykehus og Hallingdal sjukestugu er organisert i helseforetaket Vestre Viken som er en del av helseforetaket Helse Sør-Øst.

### Samferdsel

Tog på Drammen stasjon. Togtrafikk gjennom Buskerud er går på Drammensbanen, Vestfoldbanen, Bergensbanen og Sørlandsbanen.
Europavei 16 går gjennom Hole og Ringerike mot Valdres i Oppland på sin ferd fra Oslo til Vestlandet og Bergen. På Ringerike skiller E16 og Riksvei 7 mot Hallingdal lag ved Heradsbygda og Buskerud fylkes tusenårssted på Veien. Europavei 18 passerer gjennom Lier og Drammen og fortsetter videre sørover mot Vestfold. Europavei 134 starter i Drammen og går vestover i sørfylket, via Hokksund og Kongsberg til Haugesund i Rogaland. Den lengste veitunnelen er den undersjøiske Oslofjordtunnelen under Oslofjorden fra Månå i Frogn og Verpen i Hurum på riksvei 23. 

Fylkeskommunen har ansvar for 1 800 km vei etter overtakelsen av en rekke riksveier i forbindelse med forvaltningsreformen i 2010. I 2013 bruker fylkeskommunen 670 millioner kroner til drift, vedlikehold og investeringer på fylkesveiene.

MF «Svelviksund» går i rutetrafikk over Drammensfjorden (ved Svelvikstrømmen) mellom Svelvik i Vestfold og Verket i Buskerud. Dette er landets korteste fergerute.

Buskerud fylkeskommune eier selskapet Brakar AS som er et administrasjonselskap som er ansvarlig for utvikling, drift og samordning av kollektiv persontransport og skoleskyss. Selskapet hadde i 2012 12 millioner bussreiser.

Drammensbanen kommer inn i fylket gjennom Lieråsen tunnel. I Drammen deles banen i Vestfoldbanen som går sørover og Bergens- og Sørlandsbanen. De to siste har samme trasé nordvestover til Hokksund, hvor Sørlandsbanen tar av mot sørvest til Kongsberg mens Bergensbanen drar nordover gjennom fylket via Randsfjordbanen til Hønefoss og videre opp Hallingdal. I tillegg kommer Spikkestadlinjen inn i Røyken kommune ved grensen til Asker kommune.

### Politikk

2015–2019
Fylkestinget i Buskerud. Foto: Buskerud fylkeskommune
Fylkestinget besto av 43 folkevalgte medlemmer og samlet seg minst fire ganger i året. I valgperioden 2015–2019 er fordelingen slik: 


| Parti: | Representanter: |
| --- | --- |
| Arbeiderpartiet | 15 |
| Høyre | 13 |
| Fremskrittspartiet | 5 |
| Senterpartiet | 4 |
| Miljøpartiet De Grønne | 2 |
| Venstre | 2 |
| Kristelig Folkeparti | 1 |
| Sosialistisk Venstreparti | 1 |

Roger Ryberg (Ap) var fylkesordfører, og Olav Skinnes (Sp) var fylkesvaraordfører. Fylkeskommunen hadde tre hovedutvalg som tok seg av hvert sitt fagområde. Hege Irene Fossum (KrF) var fungerende leder for hovedutvalget for utdanningssektoren, Trond Johansen (KrF) var leder for hovedutvalget for samferdselssektoren og Tom Erik Hauger (Frp) var leder for hovedutvalget for regionalutvikling og kultur. Fylkeskommunens administrative leder var fylkesrådmann Runar Hannevold.

2023-2027
I perioden 2023-2027, vil det nye fylkestinget i Buskerud bestå av 47 faste representanter og se slik ut: 

| Parti: | Oppslutning | Antall stemmer | Representanter: |
| --- | --- | --- | --- |
| Høyre | 30,2% | 33 469 | 15 |
| Arbeiderpartiet | 21,8% | 24 135 | 10 |
| Fremskrittspartiet | 12,8% | 14 238 | 6 |
| Senterpartiet | 9,6% | 10 644 | 5 |
| Sosialistisk Venstreparti | 5,1% | 5 607 | 2 |
| Miljøpartiet De Grønne | 3,6% | 3 962 | 2 |
| Venstre | 3,6% | 3 946 | 2 |
| Industri- og næringspartiet | 3,5% | 3 824 | 2 |
| Rødt | 2,9% | 3 202 | 1 |
| Kristelig Folkeparti | 2,5% | 2 724 | 1 |
| Pensjonistpartiet | 1,8% | 1 945 | 1 |

### Stortingsrepresentanter

Buskerud hadde ni stortingsrepresentanter i perioden 2017–2021:

| # | Representant | Født | Bosted | Parti | Periode | Komité | Merknader |
| --- | --- | --- | --- | --- | --- | --- | --- |
| 28 | Martin Kolberg | 1949 | Lier | Ap | 3. | Utenriks- og forsvarskomiteen |  |
| 29 | Trond Helleland | 1962 | Drammen | H | 6. | Utenriks- og forsvarskomiteen | Parlamentarisk leder |
| 30 | Morten Wold | 1967 | Modum | Frp | 2. | Utenriks- og forsvarskomiteen | Stortingets 2. visepresident |
| 31 | Lise Christoffersen | 1955 | Drammen | Ap | 4. | Arbeids- og sosialkomiteen |  |
| 32 | Kristin Ørmen Johnsen | 1953 | Drammen | H | 2. | Familie- og kulturkomitéen | Komitéleder |
| 33 | Per Olaf Lundteigen | 1953 | Øvre Eiker | Sp | 5. | Arbeids- og sosialkomiteen |  |
| 34 | Jon Helgheim | 1981 | Drammen | Frp | 1. | Kommunal- og forvaltningskomiteen |  |
| 35 | Masud Gharahkhani | 1982 | Drammen | Ap | 1. | Kommunal- og forvaltningskomiteen |  |
| 36 | Arne Nævra | 1953 | Lier | SV | 1. | Transport- og kommunikasjonskomiteen |  |
|

Se også Stortingsvalget 2013 i Buskerud og Stortingsvalget 2017 i Buskerud.

**Historisk representasjon på Stortinget fra Buskerud siden 1973:**

| Parti | 1973 | 1977 | 1981 | 1985 | 1989 | 1993 | 1997 | 2001 | 2005 | 2009 | 2013 | 2017 |
| --- | --- | --- | --- | --- | --- | --- | --- | --- | --- | --- | --- | --- |
| Sosialistisk Venstreparti | 1 | 0 | 0 | 0 | 0 | 0 | 0 | 1 | 1 | 0 | 0 | 1 |
| Arbeiderpartiet | 3 | 4 | 4 | 4 | 4 | 4 | 4 | 2 | 4 | 4 | 3 | 3 |
| Senterpartiet | 1 | 0 | 1 | 1 | 0 | 1 | 0 | 0 | 1 | 1 | 1 | 1 |
| Kristelig Folkeparti | 0 | 1 | 0 | 0 | 0 | 0 | 1 | 1 | 0 | 0 | 0 | 0 |
| Høyre | 2 | 2 | 2 | 2 | 2 | 2 | 1 | 2 | 1 | 2 | 3 | 2 |
| Fremskrittspartiet | 0 | 0 | 0 | 0 | 1 | 1 | 1 | 1 | 2 | 2 | 2 | 2 |
|
| **Buskerud** | 7 | 7 | 7 | 7 | 7 | 8 | 7 | 7 | 9 | 9 | 9 | 9 |
|

### Partioppslutning

**Historisk prosentvis partioppslutning ved stortingsvalg i Buskerud siden 1973:**

Fet skrift markerer blokkene (Venstresiden Ap+SV. Sentrum KrF+V+Sp. Høyresiden H+Frp). M = Antall mandater innvalgt på Stortinget.

| Valgår | Ap | SV | Sum | M | KrF | V | Sp | Sum | M | H | Frp | Sum | M |
| --- | --- | --- | --- | --- | --- | --- | --- | --- | --- | --- | --- | --- | --- |
| 1973 | 42,5 | 12,4 | **54,9** | 4 | 7,3 | 1,4 | 10,3 | **19,0** | 1 | 19,8 | 4,1 | **23,9** | 2 |
| 1977 | 49,5 | 4,1 | **53,6** | 4 | 7,4 | 1,8 | 9,4 | **18,6** | 1 | 24,8 | 1,6 | **26,4** | 2 |
| 1981 | 46,1 | 2,5 | **48,6** | 4 | 3,3 | 3,2 | 8,8 | **15,3** | 1 | 32,2 | 3,5 | **35,7** | 2 |
| 1985 | 46,3 | 3,0 | **49,3** | 4 | 4,7 | 2,0 | 6,7 | **13,4** | 1 | 32,7 | 3,7 | **36,4** | 2 |
| 1989 | 39,6 | 7,5 | **47,1** | 4 | 5,1 | 2,0 | 6,1 | **13,2** | 0 | 24,4 | 13,9 | **38,3** | 3 |
| 1993 | 42,7 | 6,6 | **49,3** | 4 | 5,2 | 2,4 | 14,8 | **22,4** | 1 | 18,3 | 7,8 | **26,1** | 3 |
| 1997 | 40,9 | 4,7 | **45,6** | 4 | 9,5 | 2,7 | 7,7 | **19,9** | 1 | 15,9 | 17,2 | **33,1** | 2 |
| 2001 | 27,5 | 11,6 | **39,1** | 3 | 9,0 | 2,6 | 5,6 | **17,2** | 1 | 24,6 | 16,2 | **40,8** | 3 |
| 2005 | 36,2 | 7,3 | **43,5** | 5 | 4,4 | 5,1 | 6,4 | **15,9** | 1 | 15,1 | 24,1 | **39,2** | 3 |
| 2009 | 37,1 | 4,6 | **41,7** | 4 | 3,2 | 3,0 | 6,2 | **12,4** | 1 | 19,4 | 25,1 | **44,5** | 4 |
| 2013 | 31,8 | 2,7 | **34,5** | 3 | 3,2 | 4,6 | 6,1 | **13,9** | 1 | 29,0 | 18,6 | **47,6** | 5 |
| 2017 | 28,3 | 5,0 | **33,3** | 4 | 2,6 | 3,7 | 10,8 | **17,1** | 1 | 26,9 | 17,3 | **44,2** | 4 |
|

Næringsliv
----------

Aass Bryggeri i Drammen
Det er en rekke store industriselskaper knyttet opp til fylket. Drammen er både en industriby og et viktig handelssenter for kommunene i nærheten. Antall arbeidstakere innen industrien har imidlertid blitt mindre med årene. Byen har Norges største importhavn for biler. Store bedrifter er Aass Bryggeri, Bergans Fritid AS, OSO Hotwater Group AS, ABB kraft, Osramfabrikken og  Harald Lyche & Co. Ringerike med Hønefoss har siden 1600-tallet vært viktig for skogindustrien. Der finnes viktige bedrifter som Follum, Huhtamaki, Smurfit Kappa Norpapp og Soknabruket.

Avisen Drammens Tidende dekker Drammensområdet, Laagendalsposten Kongsberg og Numedal, Bygdeposten Modum, Sigdal, Øvre Eiker og Krødsherad, Ringerikes Blad Ringerike og Hole,Røyken og Hurums Avis som dekker Røyken og Hurum, mens Hallingdølen dekker Hallingdal. NRK har et distriktskontor i Drammen som lager lokale radio- og TV-sendinger. NRK har lokalkontor på Kongsberg og Ål i Hallingdal Det er også en rekke mindre lokalradiokanaler rundt omkring i fylket.

Administrative inndelinger
--------------------------

### Kommuner

Fra 1. januar 2024 er Buskerud inndelt i 18 kommuner:



| Nr | Kart | Navn | Adm.senter | Folketall | Flatemålkm² | Målform | Distrikt |
| --- | --- | --- | --- | --- | --- | --- | --- |
| **3301** | Drammen kommuneDrammen kommune | Drammen  Drammen | Drammen | 104 487 | 317,68 | Nøytral | Drammensregionen |
| **3303** | Kongsberg kommuneKongsberg kommune | Kongsberg  Kongsberg | Kongsberg | 28 848 | 792,27 | Bokmål | Numedal |
| **3305** | Ringerike kommuneRingerike kommune | Ringerike  Ringerike | Hønefoss | 31 581 | 1 555,10 | Bokmål | Ringerike |
| 3310 | Hole kommuneHole kommune | Hole  Hole | Vik | 6 989 | 194,80 | Bokmål | Ringerike |
| 3312 | Lier kommuneLier kommune | Lier  Lier | Lierbyen | 28 470 | 301,33 | Bokmål | Drammensregionen |
| 3314 | Øvre Eiker kommuneØvre Eiker kommune | Øvre Eiker  Øvre Eiker | Hokksund | 20 779 | 456,76 | Bokmål | Drammensregionen |
| 3316 | Modum kommuneModum kommune | Modum  Modum | Vikersund | 14 665 | 515,09 | Bokmål | Ringerike |
| 3318 | Krødsherad kommuneKrødsherad kommune | Krødsherad  Krødsherad | Noresund | 2 241 | 374,63 | Nøytral | Ringerike |
| 3320 | Flå kommuneFlå kommune | Flå  Flå | Flå | 1 115 | 704,48 | Bokmål | Hallingdal |
| 3322 | Nesbyen kommuneNesbyen kommune | Nes (Buskerud)  Nesbyen | Nesbyen | 3 301 | 809,64 | Bokmål | Hallingdal |
| 3324 | Gol kommuneGol kommune | Gol  Gol | Gol | 4 986 | 532,51 | Nynorsk | Hallingdal |
| 3326 | Hemsedal kommuneHemsedal kommune | Hemsedal  Hemsedal | Hemsedal | 2 666 | 753,47 | Nynorsk | Hallingdal |
| 3328 | Ål kommuneÅl kommune | Ål  Ål | Ål | 5 007 | 1 171,29 | Nynorsk | Hallingdal |
| 3330 | Hol kommuneHol kommune | Hol  Hol | Hol | 4 496 | 1 858,36 | Nøytral | Hallingdal |
| 3332 | Sigdal kommuneSigdal kommune | Sigdal  Sigdal | Prestfoss | 3 526 | 842,15 | Bokmål | Ringerike |
| 3334 | Flesberg kommuneFlesberg kommune | Flesberg  Flesberg | Lampeland | 2 781 | 561,92 | Bokmål | Numedal |
| 3336 | Rollag kommuneRollag kommune | Rollag  Rollag | Rollag | 1 395 | 449,28 | Nøytral | Numedal |
| 3338 | Nore og Uvdal kommuneNore og Uvdal kommune | Nore og Uvdal  Nore og Uvdal | Rødberg | 2 486 | 2 502,33 | Nøytral | Numedal |
|
| 33 | BuskerudBuskerud | Buskerud  Buskerud | Drammen | 269 819 | 14 693,87 | Nøytral | Østlandet |

### Næringsregioner

Buskerud består av næringsregionene Hallingdal, Ringerike, Midt-Buskerud, Kongsberg og Drammen.

### Regionråd

* Hallingdal regionråd: Flå, Gol, Hemsedal, Hol, Nes, Ål.
* Ringerike regionråd: Hole, Ringerike, Modum og Krødsherad. Dessuten Jevnaker kommune i Akershus fylke.
* Kongsberg regionråd: Flesberg, Kongsberg, Nore og Uvdal, Rollag og Sigdal. Dessuten Notodden, Hjartdal og Tinn kommuner i Telemark fylke.
* Drammen regionråd: Drammen, Lier og Øvre Eiker. Dessuten Holmestrand kommune i Vestfold fylke.

Prostier, under Tunsberg bispedømme i Den norske kirke:

* Hallingdal prosti: Flå, Gol, Hemsedal, Hol, Nes, Ål.
* Ringerike prosti: Hole, Ringerike.
* Eiker prosti: Krødsherad, Modum, Nedre Eiker, Sigdal, Øvre Eiker.
* Kongsberg prosti: Flesberg, Kongsberg, Nore og Uvdal, Rollag.
* Drammen prosti: Drammen.
* Lier prosti: Hurum, Lier, Røyken.

Tingretter, under Borgarting lagdømme:

* Hallingdal tingrett: Flå, Gol, Hemsedal, Hol, Nes, Ål.
* Ringerike tingrett: Hole, Ringerike, samt Jevnaker i Oppland
* Kongsberg og Eiker tingrett: Flesberg, Kongsberg, Nore og Uvdal, Rollag, Øvre Eiker, Nedre Eiker, Krødsherad, Modum og Sigdal
* Drammen tingrett: Drammen, Hurum, Lier, Røyken. Dessuten Sande og Svelvik kommuner i Vestfold fylke.

Politidistrikter:

* Nordre Buskerud politidistrikt: Flå, Hemsedal, Hol, Hole, Gol, Krødsherad, Modum, Nes, Nore og Uvdal, Ringerike, Sigdal, Ål. Dessuten Jevnaker kommune i Oppland fylke.
* Søndre Buskerud politidistrikt: Drammen, Flesberg, Hurum, Kongsberg, Lier, Nedre Eiker, Rollag, Røyken, Øvre Eiker. Dessuten Sande og Svelvik kommuner i Vestfold fylke.

Helsedistrikter, under Helseregion Sør-Øst:

* Vestre Viken helseforetak: hele fylket.

Veidistrikter, under Veiregion Sør:

* Øvre Buskerud veidistrikt: Flå, Gol, Hemsedal, Hol, Hole, Krødsherad, Modum, Nes, Ringerike, Sigdal, Ål.
* Nedre Buskerud veidistrikt: Drammen, Flesberg, Hurum, Kongsberg, Lier, Nedre Eiker, Nore og Uvdal, Rollag, Røyken, Øvre Eiker.

Tidligere Fogderier:

* Hallingdal fogderi: Flå, Gol, Hemsedal, Hol, Nes, Ål.
* Ringerike fogderi: Hole, Ringerike.
* Numedal og Sandsvær fogderi: Flesberg, Kongsberg, Nore og Uvdal, Rollag.
* Buskerud fogderi: Drammen, Hurum, Krødsherad, Lier, Modum, Nedre Eiker, Røyken, Sigdal, Øvre Eiker.

Største tettsteder
------------------

Største tettsteder i Buskerud, rangert etter innbyggertall 1. januar 2023 (kommune i parentes):

* Drammen – 122 955 (Drammen 94 536, Lier 13 762, Øvre Eiker 9 884, Asker 4 225 og Holmestrand 548)
* Kongsberg – 23 529 (Kongsberg)
* Hønefoss – 16 844 (Ringerike)
* Åmot/Geithus – 6 962 (Modum)
* Tranby – 5 312 (Lier)
* Gol – 3 291 (Gol)
* Vikersund – 3 217 (Modum)
* Vestfossen – 3 216 (Øvre Eiker)
* Geilo – 2 597 (Hol)
* Ål – 2 580 (Ål)
* Haugsbygd – 2 352 (Ringerike)
* Nesbyen – 2 136 (Nes)
* Steinsåsen − 2 053 (Hole)

Drammen, Kongsberg, Hønefoss og Hokksund har bystatus. Hokksund ligger i Øvre Eiker kommune og inngår her i tettstedet Drammen.

Tettstedet Oslo strekker seg også inn i Buskerud fylke (2 547 innbyggere i Lier kommune). 

For en komplett oversikt over alle tettstedene i fylket, se artikkelen Tettsteder i Buskerud.

Natur
-----

**Den gamle mester**» er et naturminne i Krødsherad
### Flora

Lyngen preger store deler av Buskerud i tillegg til busk.
Fylkesblomsten er hvit nøkkerose.

### Verneområder

Utdypende artikkel: Verneområder i Buskerud

I fylkeskommunen finnes det en rekke verneområder, både naturminner, landskapsvernområder, naturreservater, ramsarområder og nasjonalparker. Størst er Hardangervidda nasjonalpark, som ble opprettet 10. april 1981.

Kultur
------

Fossesholm herregård
Fylket har mange museer og et rikt kulturliv. Buskerud fylkes tusenårssted ligger ved Hringariki Kulturminnepark på Ringerike og kalles Hringariki (etter det gamle navnet på Ringerike).

### Museer

* Blaafarveværket
* Bergverksmuseet
* Drammen museum
* Fossesholm herregård
* Hagan (Christian Skredsvigs hjem)
* Veien kulturminnepark (Buskerud fylkes tusenårssted)
* Kjerratmuseet i Åsa
* Lauvlia (Theodor Kittelsens hjem)
* Norsk kartmuseum
* Riddergården i Hønefoss
* Ringerikes Museum
* Veien gamle skole (skolemuseum)

### Andre institusjoner

* Buskerud fylkesfotoarkiv
* Drammens Teater og Kulturhus
* Brageteatret
* Vestfossen Kunstlaboratorium
* IKA Kongsberg
* Buskerud Kunstsenter

### Språk

Østlandsdialekt preger språket i sørlige og østlige deler av fylket, og her brukes bokmål som skriftspråk. I nordfylket er det vanlig med fjelldialekter med nynorsk skriftspråk.

### Fylkesvåpen

Fylkesvåpen Buskerud
Fylkesvåpenet til Buskerud viser en stående blå bjørn på en sølvfarget bakgrunn. Bakgrunnen for bjørnen er at området tidligere hadde flere bjørnestammer, men siden 70-tallet har det ikke vært noen fastboende bjørner i fylket.

Bjørnen er koboltblå etter koboltmalmen som ble utvunnet ved Blaafarveværket i Modum, og den sølvfargede bakgrunnen kommer fra sølvdriften i Kongsberg.

### Livssyn

Human-Etisk Forbund har rundt 4100 medlemmer i Buskerud.Fylkeskontoret ligger på Bragernes i Drammen.
Den norske kirkes menigheter i Buskerud tilhører Tunsberg bispedømme. Det er i tillegg flere frikirkemenigheter, og spesielt i Drammen er det mange muslimske trossamfunn.

Kjente personer fra Buskerud
----------------------------

* Anders Jacobsen, skihopp, Ringerike
* Asbjørn Ruud, skihopp, Kongsberg
* Birger Ruud, skihopp, alpint, Kongsberg
* Børre Næss, langrenn, Efteløt, Kongsberg
* Dag Bjørndalen, skiskyting, Simostranda, Modum
* Erik Hagen, fotball, Ringerike
* Frode Andresen, skiskyting, Hønefoss, Ringerike
* Håvard Bøkko, skøyter, Hol
* Johan Kaggestad, tidl. trener, idrettskommentator, Modum
* Jørre Kjemperud, sandvolleyball, Modum
* Kim Christiansen, snøbrett, Drammen
* Ole Einar Bjørndalen, skiskyting, Simostranda, Modum
* Ole Gunnar Fidjestøl, skihopp, Modum
* Pål Gunnar Mikkelsplass, langrenn, Nes
* Sigmund Ruud, skihopp, Kongsberg
* Sigurd Pettersen, skihopp, Veggli, Rollag
* Svein Engen, skiskytter, Ringerike
* Tom Gulbrandsen, fotball, Modum
* Tord Asle Gjerdalen, langrenn, Hole
* Ådne Søndrål, skøyter, Hol
* Anders Andersen, politiker og Det norske Arbeiderpartis første formann, Ringerike
* Anne Marie Ottersen, skuespiller, Kongsberg
* Bjørn Kjos, jurist og flyger, grunnlegger av Norwegian Air Shuttle, Sokna, Ringerike
* Carsten Skjelbreid, programleder, Kongsberg
* Christian Skredsvig maler og forfatter, Modum/Sigdal
* Espen Graff, programleder, Kongsberg
* Hellbillies, country-rockgruppe, Ål
* Herodes Falsk/Kim Roll Hansen, komiker, Drammen
* Jonas Lie, forfatter, Modum
* Jørgen Moe, prest og eventyrsamler, Hole
* Karin Fossum, forfatter, Lier
* Karsten Alnæs, forfatter, Ringerike, nå bosatt i Oslo
* Morten Harket, musiker, født i Kongsberg, oppvokst i Asker, bosatt i Hurum
* Olav Thon, eiendomsmagnat, Ål, nå bosatt i Hole
* Theodor Kittelsen, maler, Sigdal
* Thorbjørn Jagland, politiker, Lier
* Vegard Olsen, programleder, Kongsberg
* Donkeyboy, sanggruppe, Drammen
* Jonas Fjeld, musiker, Drammen
* Kyrre Andreassen, (1971–), forfatter, født på Ringerike, bosatt i Drammen
* Thomas Bye, (1982–), skuespiller, Krokstadelva, bosatt i Oslo
* Per Bergerud, skihopp, Flesberg
* Freddy Kalas, musiker, Drammen
* Daniel Kvammen, musiker, Hol
* Stein Torleif Bjella, musiker, Ål
* Josefine Frida, skuespiller, Sigdal

Se også
-------

* Verneområder i Buskerud
* Distrikter i Norge
* Østlandet
* Fjell i Buskerud

Fotnoter
--------

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  Stortinget sa ja til Viken – fylkene venter med forhandlinger til etter valget
4. ↑  «Om skolen». *Buskerud videregaende skole* **(norsk)**. Besøkt 5. mai 2019.
5. ↑  Hans Reusch. 1918. *Geografi for middelskolen*, 4. utgave, side 43. A.W. Brøggers Boktrykkeris Forlag
6. ↑  «Fylkestinget har vedtatt søknad om fylkesdeling». Viken Fylkeskommune. Arkivert fra originalen 11. juli 2023. Besøkt 23. februar 2022.
7. ↑  «Valgresultat.no». *www.valgresultat.no*. Besøkt 12. juli 2016.
8. ↑  «Valgresultat». *www.valgresultat.no*. Besøkt 13. oktober 2023.
9. ↑  «Stortinget: Representanter for Buskerud 2017-2021». Arkivert fra originalen 27. oktober 2017. Besøkt 26. oktober 2017.
10. ↑  Statistisk sentralbyrå: Publikasjoner.
11. ↑  «Valgdirektoratet: Valgresultat i 2017 i Buskerud». Arkivert fra originalen 14. november 2021. Besøkt 26. oktober 2017.
12. ↑  Statistisk sentralbyrå (1. januar 2024). «Folkemengde og befolkningsendringar 1. januar 2024».
13. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.

Eksterne lenker
---------------

* Regionsamarbeidet Buskerud-Telemark-Vestfold Arkivert 21. oktober 2007 hos Wayback Machine.
* Regionrådet for Hallingdal
* Rådet for Ringeriksregionen
* Rådet for Drammensregionen
* Vestregionen
* Historiske arkiver etter Buskerud fylkeskommune på Arkivportalen

| * v
* d
* r
Kommuner i Buskerud |
| --- |
| Buskerud | Drammen **·** Flesberg **·** Flå **·** Gol **·** Hemsedal **·** Hol **·** Hole **·** Kongsberg **·** Krødsherad **·** Lier **·** Modum **·** Nesbyen **·** Nore og Uvdal **·** Ringerike **·** Rollag **·** Sigdal **·** Øvre Eiker **·** Ål | Norges flagg |

| * v
* d
* r
Norges fylker |
| --- |
| Nåværende | 
* Agder
* Akershus
* Buskerud
* Finnmark
* Innlandet
* Møre og Romsdal
* Nordland
* Oslo
* Rogaland
* Telemark
* Troms
* Trøndelag
* Vestfold
* Vestland
* Østfold

 | Norges flagg |
| Tidligere | 
* Aust-Agder
* Bergen
* Hedmark
* Hordaland
* Nord-Trøndelag
* Oppland
* Sogn og Fjordane
* Sør-Trøndelag
* Troms og Finnmark
* Vest-Agder
* Vestfold og Telemark
* Viken

 |
| 
* **Andre deler av landet:** Svalbard
* Jan Mayen
* **Biland:** Bouvetøya
* Dronning Maud Land
* Peter I Øy

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** GND **·** LCCN **·** BNF **·** BNF (data) **·** GeoNames **·** Sentralt stedsnavnregister **·** MusicBrainz
 |